**…a palacsintaBISZTRÓ®…**

**Kik vagyunk?**

 Szervezetünk, az **ELTE jogi karán működő Instruktori Kör (IK)** jelenleg az egyik legnagyobb és legdinamikusabb hallgatói szervezet egyetemünk vonatkozásában. Tavaly októberben ünnepeltük a kör fennállásának 10. évfordulóját, amire a méltán híres és patinás egyetemi Díszteremben, az Aula Magnaban biztosított a dékáni hivatal egész estés állófogadást. A kör alapvető feladatának tekinti az újonnan felvételizettek integrálását mind tanulmányi, szakmai és magánéleti szinten is. Az mondható, hogy azt a fajta mentalitást, amit valaha "mentorrendszerként" aposztrofáltak, a kör egy átfontoltabb, koncepciózusabb és magasabb színvonalon igyekszik teljesíteni. Az elmúlt időszak az általános feladatokon kívül más szempontból is termékenynek bizonyult, hisz az alapvető tevékenységen túl sikerült megszerveznünk különböző karitatív, kulturális és szociális programokat egyaránt.

**…és mit csináltunk?**

 Amikor tavaly decemberben azt láttuk, hogy ez a kör képes csupán a lelkesedéséből nagy volumenű programokat szó szerint a semmiből létrehozni, büszkék voltunk, hogy a tagjai lehetünk! Egyben már akkor megfogalmazódott, hogy rajtunk kívül is egészen biztosan sok lelkes,

áldozatkész egyetemista van akár az ELTE-n, akár az ország más egyetemein, fősikoláin... Nos, az esemény, aminek kapcsán most felkerestünk Titeket az első és egyben úttörő jellegű **palacsintaBISZTRÓ®** volt tavaly. December 1-én éjjel sütöttünk **1340 db. palacsintát** összesen 7 lakásban és másnap a büfében tanszékvezető **egyetemi tanárokkal** karöltve árultuk őket. A befolyt összesen **172’310.-ot egy Kolontár közelében mélyszegénységben élő kislány családjának** vittük el karácsony előtt egy nappal, ugyanis Kriszti lélekjelenlétének köszönhető, hogy sok osztálytársa megmenekült a hömpölygő vörösiszaptól. A helyzet apropója, hogy épp ezzel sikerült felhívni rá a figyelmet, azóta ugyanis **Pintér Sándor Belügyminiszter Úr** a Parlamentben Életmentő Emlékplakettel tüntette ki Krisztit. Az október 4-i esemény úgy vonult be a katasztrófatörténelembe, mint Közép-Európa legnagyobb ipari szerencsétlensége - sajnos egy ilyen esemény kapcsán kellett akkor a körnek exponálnia magát…

 Az átadás napját (2010. dec. 23.) a **Duna Tv** saját stábjával teljes egészében rögzítette. Arról a déli és esti híradójában is beszámolt december 23-án. Elismerően nyilatkozott róla több rádió, újság és médium, felkarolta a *onemusicradio.hu* online rádió, a *Kossuth Rádió*, a *Magyar Nemzet*, a mentősök és rendfenntartó szervek rádiója, a *T-rádió* valamint különböző egyéb civil szervek, civil résztvevők. Az idei folytatást illetően a *Károli Gáspár Református Egyetem,* a *Pázmány Péter Katolikus Egyetem,* az *Eötvös Loránd Tudományegyetem Bölcsészettudományi Kar,* a *Veszprémi Pannon Egyetem,* a budapesti *Általános Vállalkozási Főiskola* jelezte csatlakozási szándékát és a kapcsolatfelvétel a jövőben is zajlik. Reményeink szerint a kezdeményezés idővel talán országos szintűvé nemesedik!

**…és mit szeretnénk?**

 Idei célkitűzésünk, hogy a befolyó összeget **Böjte Csaba Testvér,** ferences rendi szerzetes (2004 – „Év Embere”, 2008 – „A Haza Embere”, 2005 - Aphelandra Díj – Humanitárius-díj, 2007 – Sütő András-díj, 2008 – Pannon Példakép alapítvány-díja, 2010 – Magyar Köztársaság Középkeresztje, 2011 – Európa Parlament – Európai Polgári Díj) által létrehozott **Dévai Szent Ferenc Alapítvány** kapja teljes egészében. Az általa létrehozott gyermekmentő szervezet célja az Erdélyben sanyarú körülmények között, sokszor az éhhalál szélén tengődő gyermekek felkarolása.

 A körben működő leendő magyar jogász-generáció fontosnak tartja a társadalmi szerepvállalást, így újabb programokkal igyekszik reflexiót nyújtani a hazai ill. a magyar társadalmat érintő eseményekre. Tekintettel arra, hogy 2011 az *Önkéntesség Európai Éve*, a feladat mellett úgy gondolom kötelesség is letenni egyetemistaként a névjegyünket egy európai értékrend mellett. Jelenleg is ezért dolgozunk.

**…és miért kerestük meg az ELTE-TTK HÖK-öt?**

 Az idei “bisztró” **december 6-án**, kedden reggel **fél 8-tól este 7-ig** lesz megtartva (részünkről az ELTE-ÁJK egyetemi büfében). Keressük azoknak a hallgatói szervezeteknek a képviselőit, akik érdeklődnek a kezdeményezésünk után és csatlakozni szeretnének. Amint a jelentkezések befejeződtek, tartunk egy közös meetinget, ahová minden csatlakozó résztvevőt, vagy azok képviselőit szeretettel várjuk. Ezen elmondjuk tavalyi tapasztalatainkat, tanácsokat adunk a szervezést és a tanárokkal való kapcsolatfelvételt illetően, átadjuk plakáttervezetet és egyfajta egységcsomagban összefoglalva részletesen a teendőket – pl. 100 db.

palacsinta elkészítéséhez szükséges alapanyagok, kellékek az árusítás során, de azt is elmondjuk, kb. mennyit érdemes első alkalommal csinálnotok… Egyszóval elmondjuk, mi hogyan csináltuk tavaly! Azt előre tudnotok kell, hogy egy egyetemen/főiskolán **legalább 10-12 ember** szükséges ahhoz, hogy előtte elkészüljetek és másnap 2 órás váltásban áruljátok a kakaós, lekváros, túros palacsintákat. Lényegében tehát egy kisebb baráti társaság elegendő! Mi tavaly pályáztunk az *ÁJK-HÖK Közművelődési Kuratóriumánál* és nyertünk rá 56’500.-ot, ami nagyban megkönnyítette a munkánkat. Ha nem sikerül pályázaton pénzt nyernetek, az sem nagy probléma: talán mindenkinek van otthon pár felesleges üveg lekvárja, kakaója, lisztje… (mi pl. megszámlálhatatlan hallgatói felajánlást kaptunk ezekből, még Kolontárra is vittünk a maradékból!)

 A sajtóvisszhangja egész biztosan meglesz. Nekünk tavaly mind a kari lapunk, mind az ELTE-Online rengeteget segített. Összességében azt mondhatom az egészről, hogy egy pár napos munkával nagyon nagy eredményt értünk el tavaly 17-en és visszaadhatatlan élmény volt részt venni benne! Ha van kedvetek és egy kis energiátok, hogy elősegítsük az egyetemek és a karok közti kommunikációt, hogy az ünnepek előtt tegyünk valamit a társadalmi együttműködés jegyében is és eközben egy igazán nemes célt szolgáljunk együtt, akkor várjuk a jelentkezéseteket!

Köszönöm a figyelmeteket, barátsággal,

KeczánPál, palacsintaBISZTRÓ®

 szervező

keczanpal@gmail.com

20-801-2083

Budapest, 2011. 10. 26.